Malema gaan parlement vra om “Skiet die boer” te beskermDie ANC-jeugligaleier, Julius Malema. Foto: Werner Beukes/SAPA Malema het Woensdag tydens ŉ mediakonferensie in Johannesburg gesê die Gelykheidshof het te ver gegaan deur die sing van die woorde “Skiet die boer” as haatspraak te verklaar en dit te verban. Malema sê die jeugliga sal die parlement versoek om wetgewing op te stel wat die lied “Dubula iBhunu” sal beskerm. Hy sê die jeugliga sal ook appelleer teen regter Colin Lamont se uitspraak. Malema sê Lamont het nie die begrip van ubuntu reg verstaan nie en dat hy die minderheid bevoordeel het met sy beslissing. Hy sê Lamont het AfriForum meer gegee as wat hulle voor gevra het deur die sing van die lied in privaat en openbare hoedanigheid te verban. Die jeugliga sê hy sal ŉ optog na die konstitusionele hof hou oor die kwessie. Malema het ook gesê dat dié saak, Robert McBride se opgeskorte vonnis vir dronkbestuur en Blou Bul-stut Bees Roux se boete van R750 000 nadat hy ŉ polisieman doodgemaak het, bewys daarvan is dat die reg nog nie getransformeer is nie en steeds minderhede beskerm. Malema het ook gesê dat hulle dit oorweeg om die media te verbied by jeugliga-byeenkomste aangesien die media volgens hom verkeerdelik rapporteer oor wat gesê word.